CELEX: 32015D1025
Language: lt
Date: 1434672000000
Title: 2015 m. birželio 19 d. Tarybos sprendimas (ES) 2015/1025, kuriuo panaikinamas Sprendimas 2013/319/ES dėl perviršinio deficito Maltoje

30.6.2015   
            
            
               LT
            
            
               Europos Sąjungos oficialusis leidinys
            
            
               L 163/35
            
         TARYBOS SPRENDIMAS (ES) 2015/1025
   2015 m. birželio 19 d.
   kuriuo panaikinamas Sprendimas 2013/319/ES dėl perviršinio deficito Maltoje
   EUROPOS SĄJUNGOS TARYBA,
   atsižvelgdama į Sutartį dėl Europos Sąjungos veikimo, ypač į jos 126 straipsnio 12 dalį,
   atsižvelgdama į Europos Komisijos rekomendaciją,
   kadangi:
   
               (1)
            
            
               Sprendimu 2013/319/ES (1), priimtu remiantis Komisijos rekomendacija, Taryba nusprendė, kad Maltoje susidaręs perviršinis deficitas. Taryba pažymėjo, kad 2012 m. valdžios sektoriaus deficitas Maltoje pasiekė 3,3 % BVP, t. y. viršijo Sutartyje nustatytą 3 % BVP pamatinę vertę, o valdžios sektoriaus bendroji skola buvo didesnė už Sutartyje nustatytą 60 % BVP pamatinę vertę. Taryba taip pat pažymėjo, kad Malta nepadarė pakankamos pažangos siekdama laikytis skolos mažinimo kriterijaus ir todėl neatitiko pereinamojo laikotarpio reikalavimų (2), nustatytų po perviršinio deficito ištaisymo 2012 m. (3);
            
         
               (2)
            
            
               2013 m. birželio 21 d., vadovaudamasi Sutarties dėl Europos Sąjungos veikimo (toliau – SESV) 126 straipsnio 7 dalimi ir Reglamento (EB) Nr. 1467/97 3 straipsnio 4 dalimi ir remdamasi Komisijos rekomendacija, Taryba pateikė Maltai skirtą rekomendaciją, kad perviršinio deficito padėtis būtų ištaisyta ne vėliau kaip 2014 m. Rekomendacija buvo paskelbta viešai;
            
         
               (3)
            
            
               pagal prie Europos Sąjungos sutarties ir SESV pridėto Protokolo (Nr. 12) dėl perviršinio deficito procedūros 4 straipsnį Komisija teikia šiai procedūrai vykdyti reikalingus duomenis. Taikydamos tą protokolą, pagal Tarybos reglamento (EB) Nr. 479/2009 (4) 3 straipsnį valstybės narės du kartus per metus, t. y. anksčiau nei balandžio 1 d. ir anksčiau nei spalio 1 d., turi pranešti valdžios sektoriaus deficito ir skolos duomenis ir kitus susijusius kintamuosius;
            
         
               (4)
            
            
               Taryba turi priimti sprendimą panaikinti sprendimą dėl perviršinio deficito, remdamasi pateiktais duomenimis. Be to, sprendimai dėl perviršinio deficito turi būti panaikinti, tik jei pagal Komisijos prognozes numatoma, kad prognozės laikotarpiu deficitas neviršys 3 % BVP ribos (5), ir skolos santykis atitiks ateities perspektyvomis grindžiamą skolos kriterijaus elementą;
            
         
               (5)
            
            
               Maltai 2015 m. balandžio mėn. pateikus pranešimą, remiantis Komisijos (Eurostato) duomenimis, pateiktais pagal Reglamento (EB) Nr. 479/2009 14 straipsnį, 2015 m. stabilumo programa ir Komisijos 2015 m. pavasario prognoze, pagrįstai daromos šios išvados:
               
                           —
                        
                        
                           2012 m. pasiekęs didžiausią 3,6 % BVP lygį, valdžios sektoriaus deficitas 2013 m. buvo sumažintas iki 2,6 % BVP, o 2014 m. pasiekė 2,1 % BVP. 2014 m. deficito sumažėjimą daugiausia lėmė pagerėjusios ciklinės sąlygos ir biudžeto priemonės, dėl kurių reikšmingai padidėjo einamosios pajamos (2,5 % BVP), kurios ne tik kompensavo padidėjusias einamąsias išlaidas (0,8 % BVP), bet ir jas viršijo, taip pat grynosios kapitalo išlaidos (0,1 % BVP), kurias galima paaiškinti didesniu ES lėšų panaudojimo lygiu,
                        
                     
                           —
                        
                        
                           2015–2018 m. stabilumo programoje, kurią Maltos Vyriausybė pateikė 2015 m. balandžio 30 d., planuojama, kad 2015 m. deficitas sumažės iki 1,6 % BVP, o 2016 m. – iki 1,1 % BVP. Komisijos 2015 m. pavasario prognozėje numatoma, kad 2015 m. deficitas sudarys 1,8 % BVP, o 2016 m. – 1,5 % BVP. Todėl tikimasi, kad prognozės laikotarpiu deficitas liks mažesnis už Sutartyje nustatytą 3 % BVP pamatinę vertę,
                        
                     
                           —
                        
                        
                           struktūrinis balansas, t. y. pagal ekonominį ciklą pakoreguotas valdžios sektoriaus balansas, į kurį neįtraukiamos vienkartinės ir kitos laikinosios priemonės, 2013–2014 m. laikotarpiu pagerėjo 1,3 % BVP,
                        
                     
                           —
                        
                        
                           dėl laikino skolą didinančio atsargų ir srautų koregavimo skolos santykis su BVP nuo 67,4 % BVP 2012 m. padidėjo iki 69,2 % BVP 2013 m. Vėliau, 2014 m., jis sumažėjo iki 68,0 %. Prognozuojama, kad 2016 m. valdžios sektoriaus bendroji skola toliau mažės iki 65,4 % BVP ir dėl palankaus makroekonominio scenarijaus. Be to, 2014 m. užtikrinta, kad bus laikomasi ateities perspektyvomis grindžiamos skolos taisyklės;
                        
                     
         
               (6)
            
            
               nuo 2015 m., t. y. kitų metų po perviršinio deficito ištaisymo, Malta turi užtikrinti Stabilumo ir augimo pakto prevencinės dalies reikalavimų laikymąsi ir tinkamu tempu turėtų toliau siekti savo vidutinės trukmės biudžeto tikslo, kartu laikytis išlaidų kriterijaus ir atitikti skolos kriterijų pagal Reglamento (EB) Nr. 1467/97 2 straipsnio 1a dalį. Šiomis aplinkybėmis panašu, kad gali būti šiek tiek nukrypta nuo reikalaujamo 0,6 % BVP koregavimo siekiant vidutinės trukmės biudžeto tikslo 2015 ir 2016 m. Prognozuojama, kad 2015 m. struktūrinio balanso pagerėjimas bus 0,1 % BVP mažesnis už reikalaujamą lygį. Nors 2016 m. prognozuojamas koregavimas atitinka reikalaujamą lygį, yra rizika, kad bendrai per 2015 ir 2016 m. nuo jo gali būti šiek tiek nukrypta. Todėl 2015 ir 2016 m. reikės imtis papildomų priemonių;
            
         
               (7)
            
            
               pagal SESV 126 straipsnio 12 dalį Tarybos sprendimas dėl perviršinio deficito turi būti panaikintas, kai, Tarybos nuomone, perviršinis deficitas atitinkamoje valstybėje narėje ištaisomas;
            
         
               (8)
            
            
               Tarybos manymu, perviršinis deficitas Maltoje ištaisytas, todėl Sprendimas 2013/319/ES turėtų būti panaikintas,
            
         PRIĖMĖ ŠĮ SPRENDIMĄ:
   1 straipsnis
   Atlikus bendrą vertinimą daroma išvada, kad perviršinis deficitas Maltoje ištaisytas.
   2 straipsnis
   Sprendimas 2013/319/ES panaikinamas.
   3 straipsnis
   Šis sprendimas skirtas Maltai.
   
      Priimta Liuksemburge 2015 m. birželio 19 d.
      
         
            Tarybos vardu
         
         
            Pirmininkas
         
         J. REIRS
      
   
   
      (1)  2013 m. birželio 21 d. Tarybos sprendimas 2013/319/ES dėl perviršinio deficito Maltoje (OL L 173, 2013 6 26, p. 52).
   
      (2)  2012 m. gruodžio mėn. nutraukus PDP, pagal Stabilumo ir augimo paktą nuo 2012 m. Maltai taikomas trejų metų pereinamasis laikotarpis, po kurio ji privalo laikytis skolos mažinimo kriterijaus. Pereinamojo laikotarpio reikalavimai nustatyti 1997 m. liepos 7 d. Tarybos reglamento (EB) Nr. 1467/97 dėl perviršinio deficito procedūros įgyvendinimo paspartinimo ir paaiškinimo (OL L 209, 1997 8 2, p. 6) 2 straipsnio 1a dalies antroje pastraipoje ir išsamiau išdėstyti 2012 m. rugsėjo 3 d.„Stabilumo ir augimo pakto įgyvendinimo sąlygose ir stabilumo ir konvergencijos programų formos ir turinio gairėse“ (žr. http://ec.europa.eu/economy_finance/economic_governance/sgp/pdf/coc/code_of_conduct_lt.pdf). 2012 m. reikalaujamas minimalus tolygus struktūrinis koregavimas buvo lygus 0,4 procentinio punkto BVP, o struktūrinio deficito padėtis 2012 m. pablogėjo 0,5 procentinio punkto BVP.
   
      (3)  Vėliau 2012 m. rodikliai buvo patikslinti: atitinkamai valdžios sektoriaus deficitas – iki 3,6 % BVP, o skola – iki 67,4 % BVP.
   
      (4)  2009 m. gegužės 25 d. Tarybos reglamentas (EB) Nr. 479/2009 dėl Europos bendrijos steigimo sutarties priede pateikto Protokolo dėl perviršinio deficito procedūros taikymo (OL L 145, 2009 6 10, p. 1).
   
      (5)  Atsižvelgiant į „Stabilumo ir augimo pakto įgyvendinimo sąlygas ir stabilumo ir konvergencijos programų formos ir turinio gaires“.